**Fjala përmbyllëse e Dr.Gentiana Sula në Seminarin Ndërkombëtar:**

**"Përdorimi i dosjeve të policisë sekrete për mësimin e historisë së regjimeve totalitare, si pjesë e edukimit për demokraci në shkollë."**

Kanë qenë dy ditë të mrekullueshme dhe besoj që flas në emër të gjithë pjesëmarrësve, që na ndjekin brenda apo edhe përmes medias online. Nuk kam fjalë sa i përket nivelit të atyre që prezantuan. U ndjeva shumë mirë, sepse në përgjithësi në këtë punën tonë ne jemi ndjerë të izoluar, sepse është institucion që është i vetëm në llojin e vet në Shqipëri. Mirëpo këtu, falënderoj shumë organizatorët, Suela, Ornela, Bruna, sepse ditën të sjellin praktikat ndërkombëtare më të mira të përdorimit të dokumenteve të Sigurimit të Shtetit. Ajo që vura re me kënaqësi, për sa i përket asaj që thanë edhe folësit, ishte që doli roli i vërtetë dhe i veçantë i dokumenteve të Sigurimit të Shtetit në punën për mësimin e historisë.

Duket dhe ka një shqetësim nga vëzhgimi me mësuesit, për të mos bërë gabime në lidhje me atë që përmendët edhe ju Vilano, që janë komplekse situatat, ose se mund të ketë të dhëna personale, por nga ana tjetër besoj që nëndrejtori i Observatorit e vuri re shumë mirë faktin që kanë një potencë të madhe dokumentet e Sigurimit të Shtetit, sepse janë shumë intime, dhe çështja e persekutimit politik është çështje personale. Jo pak por 30% e familjeve e kanë deklaruar. Fëmijët, e tha bukur kolegu nga Çekia, vijnë në këtë botë si të huaj, nuk dinë çfarë ka ndodhur, prandaj ne do të gjejmë gjuhën t’ua tregojmë. Nuk do të jenë më ato që kanë të fiksuar në tru hartën që kishim ne, sepse ishte e ndaluar lëvizja. Ata vijnë si qytetarë të botës. Internacionalizimi i kujtesës pa e humbur autenticitetin, pa e humbur aktualitetin, se ngjarjet tona janë tonat, por njëkohësisht duke e ditur edhe elementin ndërkombëtar, edhe praktikat më të mira, do të jetë një gjë shumë e mirë që do ti bëjë mirë fëmijëve.

Personalisht, ndihem shumë mirë që ne e rritëm rrethin e partnerëve. Nisëm si diçka me Ministrinë e Arsimit, për një platformë, por duket që është një gjë më e madhe, përherë e më e madhe. Rëndësia evidentohet përherë e më shumë, por edhe kompleksiteti i eksperiencës, prandaj ndihemi shumë falënderues për Këshillin e Evropës, Observatorin në qendër dhe në Tiranë, sepse mesa shoh ka praktika të jashtëzakonshme, është një punë e nisur me dekada.

Kur vjen puna për mësimin e historisë, flasim me ekspertë, flasim me njerëz që dinë çfarë bëhet, me qëllim që jo vetëm të bëjmë më të mirën por edhe gabimet që janë bërë, sepse kolegu e tha shumë bukur, gabime janë bërë, nuk është e lehtë të flasësh me fëmijët e moshave të ndryshme, të flasësh dhe të perceptosh diversitetin e madh që ne kemi për ta përcjellë në klasë. Kështu që më vjen mirë që jemi bashkë, që të paktën ato gabimet, të mundohemi ti evitojmë sa më shumë. Për sa i përket Autoritetit, ne kemi krijuar një strukturë të Edukimit Qytetar, e kemi dhe në ligj, kemi mbështetje ligjore. Për fat të mirë kemi një treshe shumë të veçantë, një skill miks do ta quaja, që nuk ka të dytë, është Bruna që e kemi këtu dhe do doja që të gjithë mësuesit dhe stafi ta referojë. Bruna është përgjegjëse e sektorit, autore librash të edukatës qytetare dhe Doktore shkencash sociale, është Rovena që është autore e librave për fëmijë, e cila atë punë që ne po bëjmë për të rriturit, për shembull librin e Spaçit e përktheu në gjuhë për fëmijë. Është Dori që merret me projektet audiovizuale, që na ka dhuruar jo vetëm kompletin e dëshmive gojore, por edhe foto shumë të mira që nuk vjen më momenti që ti bëjmë, sepse luftojmë edhe me kohën, sot ke një dëshmitar okular, nesër se ke më, për shkak se biologjia bën të vetën.

Drejton Ornela, e cila është Doktore shkencash në komunikim. Ajo drejton jo vetëm në Drejtorinë e Mbështetjes Shkencore dhe Edukimit Qytetar, por merret edhe me koordinimin me studiuesit, sepse thamë që janë dy elementë: rishqyrtimi i historisë që bëhet me studiues, ne nuk e kemi monopolin e të vërtetës, por ne koordinojmë studiuesit që mbi çështje të ndryshme të ketë debat paraprak, shumë debate të jenë shteruar përpara, mos të vijë mësuesi me nxënësit të shterojë një debat që duhet ta bëjnë studiuesit. Kështu që faktet dhe provat, qasjet, duke eliminuar ekstremitetet, duke eliminuar gjuhën e urrejtjes, gjithë këto gjëra janë bërë përpara dhe ne jemi besoj të suksesshëm sepse kemi krijuar një rreth shumë të mirë tashmë të institucioneve akademike që po bashkëpunojnë me ne. Ajkana drejton ekipin që merret me trajtimin e kërkesave studimore.

Rrjeti i bashkëpunimit me Universitetin e Tiranës, UET, Akademinë e Shkencave, universitete jashtë vendit, është rritur goxha, duke përfshire edhe disa institucione shumë të mira akademike, ku shqiptarë kanë dëshirë të shohin aspekte të tjera jo vetëm historike, por edhe histori të ekonomisë, histori politike, histori militare, histori të teologjisë, ku kishim dje Inesën e cila përfaqëson një lob shumë të mirë akademik, ka edhe botime, do të futemi edhe në këtë temë. Ajo që vumë re (iu thashë edhe mësueseve nga Shkodra) ishte se ne vëmë shpesh herë figura historike, i ndajmë në mediat sociale, ndërkohë që kemi 1000-2000 shikime. Kur vendosëm një klerik të Shkodrës, patëm 20,000 shikime. Duket që aty ka një nerv që rreh në atë komunitet dhe ne nuk mund ta lemë këtë interes pa përgjigje, prandaj do të mundohemi përmes studiuesve, mësuesve të jemi aty dhe të japim atë për të cilën komuniteti ka pyetje, ka shqetësime, ka trauma kolektive dhe ka nevojë ti adresojë.

Kur vjen puna për format, unë nuk dua të përsëris atë që tha Vini. Janë forma që edhe në raportin që kishte bërë Observatori, vendosnin në dukje që mësuesit e historisë tek ne kanë një mungesë të burimeve alternative, është vetëm teksti. Natyrisht teksti duhet të përmirësohet, Astriti do të kujdeset që kurrikulat të jenë sa më aktuale dhe të jenë fleksibël, sa më të gjalla të themi, sepse historia bashkëkohore e ka këtë, është e gjallë, është e ditës. Nga ana tjetër, ka shumë mundësi që disa forma që ne tashmë i kemi eksperimentuar t’ua japim mësuesve. Për shembull kujtoj këtu me Rovenën, një teatër për fëmijët e gjimnazeve, që u mor me tre figura grash dhe këtu jam shumë dakord me Vilanon që figura e grave përgjithësisht mungon.

*Burgu është për burra*-thotë populli, por në fakt ne kemi diku tek 200 gra që janë dënuar me vdekje. Kemi gratë e atyre burrave, ose kemi gra si Sabiha Kasimati që Rovena e ka kapur shumë bukur. Teatri për tre gra, dialogu i saj me diktatorin Hoxha, i vënë në skenë nga rinia, ishte një moment shumë interesant. Interesi ishte i lartë, pjesa artistike e kishte rolin e vet tek fëmijët dhe përballja e kulturave si historia si drama, jep shumë rezultat tek grupet e fëmijëve. Disa drama interesante janë bërë si “Dosja 57”, “Ata ardhshin pa trokitur”, janë disa që ne do të propozonim që platforma ti merrte në konsideratë për ti verifikuar dhe për ti pranuar si resurse për Klubet e Dramës për shembull.

Libri për Spaçin, është një praktikë që u pëlqye. Do të vazhdojmë të bëjmë burime për fëmijë. Sa i përket mediave sociale, elektronikës dhe teknologjisë, besojmë që do të funksionojë sepse fëmijët i ke me “device”, pajisje. Do të doja të tërhiqja vëmendje, që jo të gjithë fëmijët kanë akses në internet dhe në kompjuterë sepse gjysma e popullatës, nxënësve, sipas studimeve që i kam bërë vet, janë nëpër fshatra. Në fshatra këto janë çik më pak dhe kultura e përdorimit të tyre përmes prindërve, është më e pakët.

Kësisoj, edhe një formë përmes klubeve të librave, pranë shkollave, duke shkuar ne më shumë në terren, mund të jetë një formë e mirë biblioteke librash që mund ta bëjmë bashkërisht, mund të jetë një ndihmë e mirë për mësuesit, jo vetëm të historisë, por edhe të kurrikulave të tjera, qoftë të edukatës qytetare, qoftë të gjuhë letërsisë për shembull ku kemi figura shumë interesante, Aljulën e kemi këtu, apo edhe figura të tjera të leximit, artit, poezisë që përbëjnë interes sepse kanë edhe produkte që njerëzit i konsumojnë, kështu që mund të jemi më cross-curricular të themi sesa të ngelemi thjesht tek historia.

Ne pak buxhet kemi, këto janë gjëra që mund të bëhen të mëdha aq sa kemi mundësi për ti ushqyer. Do të doja të vendosja theksin jo tek pamundësitë, sfidat, por tek mundësitë. Për shembull, Dori ka dhënë një ide shumë të bukur, që fëmijët kanë disa ide të mrekullueshme dhe mund të bëjmë një podcast, ku fëmijët pyesin dëshmitarët e kohës. Mund të jetë një podcast i tillë që nuk do të na kushtojë shumë. Ose për shembull, pjesa e logove për revoltën e Spaçit, mbi të cilën ne bëmë një konkurs, me organizimin e Brunës, ku fëmijët e artit figurativ, sollën ide shumë të bukura. Ne reflektuam nga pasuria dhe këndvështrimi që ato paraqitën. Edhe projekti i maketit erdhi krejtësisht i pa porositur nga lart, përmes fëmijëve që kishin eksperienca, apo influencer si Sara Hoxha, gjëra të këtilla, të rinisë për rininë. Në projekte interaktive do të mundohemi ti përfshijmë, gjëra që nuk kushtojnë shumë, por që natyrisht japin impakt, sepse fëmijët sot kanë talent.

Edhe e fundit, ishte një eksperiencë mjaft interesante që e bëmë me qendrën Tumo, ku bëmë kurse për ilustrim, për video-making dhe art grafik. Të tre këto kurse, përmes tutorëve bënë produkte për Spaçin që i lançuam. Këndvështrimi i tyre në një dokumentar që e kishin bërë si detyrë shkollore, ishte shumë interesant sepse ata kishin pyetur një gjysh, që kishte qenë në Spaç, i cili kishte pasur problemin e tij që kishte bërë pantallona cowboy-s, gjë që ne se kishim parë si këndvështrim, ne ishim marrë më shumë te puna e detyruar. Pra këndvështrimet rinore janë të tilla, janë shumë të pasura, të larmishme dhe jo vetëm për “politikë” ti përfshijmë, por edhe se ka cilësi, ka gjëra të reja që fëmijët sjellin.

Këto janë ato, që pak a shumë kisha për të ndarë me ju. Hapi tjetër që ne do të bëjmë është se do të kemi një plan të përbashkët, të kostuar, me aq sa mund të mbajmë ne, por mendoj që rrjeti arsimor duhet të mbajë një lloj barre, mbase edhe partnerë të tjerë. Gjithmonë do të mundohemi që kjo platformë mos të jetë e monopolizuar, por të jetë e hapur, të ketë edhe vend për mësues që bëjnë projekte të bukura, edhe për nxënës që bëjnë projekte të bukura, për prindër, për studentët e fakulteteve. Të jetë një gjë, që shoqëria civile, grupet e interesit, sektori privat, ka gjëra të mira që kanë bërë dhe jam e sigurt që kanë se çfarë i ofrojnë kësaj platforme.

Mendoj që nga fundi i janarit, do të kemi një dokument, të cilin do ta ndajmë natyrisht, edhe shpresoj që të jemi bashkë në gjëra të tjera, në produkte të tjera, në aktivitete të tjera, ku ne si Autoritet nuk kemi përtuar të shkojmë edhe në terren. Gjithmonë ka ide dhe ka energji, që zënë vend në punën tonë të përbashkët. Vërtet jam shumë falënderuese për gjithë këtë mundësi që u krijua, për këtë energji të mirë, për këto ide të bukura, që erdhën nga brenda dhe jashtë kësaj zyre dhe them që elementët janë këtu që të ketë një sukses, për një punë që do të jetë afatgjatë, por që do të jetë e vazhdueshme.